pythainlp/thaigov-v2-corpus-22032023 huggingface dataset:
วันพุธที่ 3 พฤศจิกายน 2564
รมช.ประภัตร เป็นประธานการหารือเรื่องสถานการณ์โคเผยเตรียมตั้งปศุสัตว์ Sandbox ตามด่านชายแดน
รมช.ประภัตร เป็นประธานการหารือเรื่องสถานการณ์โคเผยเตรียมตั้งปศุสัตว์ Sandbox ตามด่านชายแดน พร้อมเปิดด่านทันทีที่ได้หลักเกณฑ์ควบคุมและป้องกันโรค
นายประภัตร โพธสุธนรัฐมนตรีช่วยว่าการกระทรวงเกษตรและสหกรณ์เปิดเผยภายหลังเป็นประธานการประชุมหารือติดตามสถานการณ์เรื่องโค - กระบือ ณ ห้องประชุมกระทรวงเกษตรและสหกรณ์ โดยมีตัวแทนเกษตรกรผู้เลี้ยงวัว พ่อค้า และเจ้าหน้าที่กรมปศุสัตว์เข้าร่วมการประชุม
สำหรับข้อสรุปของการหารือร่วมกันในวันนี้ รมช.ประภัตร เปิดเผยว่า ประเทศไทยเปิดประเทศอย่างเป็นทางการแล้ว หลังจากการระบาดของโคโรนาไวรัสเริ่มดีขึ้น ดังนั้นภาคเกษตรทุกส่วนต้องเดินหน้าต่อ วันนี้จึงได้เชิญตัวแทนเกษตรกร ผู้ประกอบการค้าและส่งออกโค – กระบือ มาร่วมกันหารือว่าจะเดินหน้ากันต่อในทิศทางไหน กระทรวงเกษตรและสหกรณ์ โดยกรมปศุสัตว์ พร้อมจะเข้าไปให้การช่วยเหลือ สนับสนุนอย่างเต็มที่ โดยขณะนี้ประเทศจีน ยังคงเป็นตลาดหลักที่นำเข้าโค – กระบือไทย ซึ่งประเทศจีนนั้นมีมาตรการที่เข้มงวดในการป้องกันโรคปากเท้าเปื่อย และสารเร่งเนื้อแดง และโรคต่างๆ มีการทำข้อตกลงร่วมกับประเทศลาว ในการสร้างด่านที่ชายแดนกักกันและตรวจโรค ก่อนส่งเข้าสู่ประเทศจีน ซึ่งประเทศไทยเองก็ต้องส่งขายผ่านประเทศเพื่อนบ้าน ไม่สามารถส่งตรงเข้าสู่ประเทศจีนได้โดยตรง และในขณะนี้ได้รับการติดต่อจากตัวแทนของประเทศลาว ว่ามีความต้องการซื้อโคจากประเทศไทย เพื่อไปส่งต่อสู่ตลาดจีน กว่า 500,000 ตัว ดังนั้น การหารือในวันนี้ จึงได้ข้อสรุป และตนได้สั่งการลงไปให้ดำเนินการแล้ว ดังนื้
1. ให้กรมปศุสัตว์ เตรียมเปิดเขตพื้นที่ควบคมพิเศษ เพื่อส่งเสริมการนำเข้า การผลิต – ส่งออก โคและเนื้อโคปศุสัตว์ Sandbox ตามด่านชายแดนที่สำคัญ
2. ให้มีการกำหนดมาตรการต่างๆ ตามที่ผู้ซื้อกำหนด (ประเทศจีนประเทศลาว) ( รวมถึงการรณรงค์ให้เกษตรกรผู้เลี้ยงโค งดการใช้สารเร่งเนื้อแดง
3. ให้ทุกฝ่ายที่เกี่ยวข้อง ร่วมหารือ เพื่อเตรียมข้อมูลที่จะใช้ในการไปเจรจากับผู้ซื้อในสัปดาห์
4. ให้ทางคณะเกษตรกรผู้เลี้ยงโค และพ่อค้าคนกลาง ร่วมเดินทางไปพบผู้ซื้อ ระหว่างประเทศไทย - ประเทศลาว โดยยังไม่กำหนดสถานที่ แต่จะเดินทางไม่เกินวันที่ 12 พฤศจิกายน 2564
5. ให้กระทรวงเกษตรและสหกรณ์ โดยกรมปศุสัตว์ ดำเนินการประสานงานตรงกับรัฐบาลจีน เพื่อหารือการจัดทำพิธีสารขอเจรจาส่งออกโค - กระบือ ไปยังประเทศจีนโดยตรง ไม่ผ่านประเทศกลาง
6. ให้กรมปศุสัตว์เร่งหารือและกำหนดแนวทาง หลักเกณฑ์ เพื่อเปิดด่านชายแดนทั่วประเทศ ซึ่งจะช่วยให้เกษตรกรสามารถนำเข้าวัวมาขุนต่อและส่งออกได้
วันจันทร์ที่ 24 มกราคม 2565
รองนายกรัฐมนตรี “อนุทิน” แจงที่ประชุม ครม. ทราบความคืบหน้าปลดล็อกกัญชาจากรายชื่อ ยาเสพติดประเภทที่ 5 เผยนายกรัฐมนตรีให้การสนับสนุนแนวทางใช้เพื่อการแพทย์
รองนายกรัฐมนตรี “อนุทิน” แจงที่ประชุม ครม. ทราบความคืบหน้าปลดล็อกกัญชาจากรายชื่อ ยาเสพติดประเภทที่ 5 เผยนายกรัฐมนตรีให้การสนับสนุนแนวทางใช้เพื่อการแพทย์
วันนี้ (24 ม.ค. 65) น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้รายงานกับที่ประชุม ครม. วันที่ 24 ม.ค. 2565 เกี่ยวกับการดำเนินการถอดพืชกัญชาและกัญชงออกจากบัญชียาเสพติดให้โทษประเภทที่ 5 เพื่อให้สอดคล้องกับประมวลกฎหมายยาเสพติด ฉบับใหม่ที่มีผลบังคับตั้งแต่วันที่ 9 ธ.ค. 2564 เพื่อขอแนวนโยบายจากนายกรัฐมนตรี สำหรับการประชุมคณะกรรมการป้องกันและปราบปรามยาเสพติด(คณะกรรมการ ป.ป.ส.) ซึ่งจะประชุมและพิจารณาในวันที่ 25 ม.ค. 2565 นี้
ทั้งนี้ พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ให้การสนับสนุนในหลักการเกี่ยวกับการส่งเสริมให้ทั้งกัญชาและกัญชงเป็นพืชสมุนไพร ใช้ประโยชน์ทางการแพทย์ และเพื่อสร้างมูลค่าทางเศรษฐกิจ แต่ในรายละเอียดของมาตรการกำกับดูแลจะต้องดำเนินการให้มีความชัดเจน ทั้งในเรื่องของการจดแจ้ง การกำหนดคุณสมบัติของผู้ได้รับอนุญาตในการปลูก วัตถุประสงค์ในการปลูก มีผู้รับผิดชอบในทุกเรื่องที่ชัดเจนต่อไป
ทั้งนี้ รองนายกรัฐมนตรีและรมว.สาธารณสุขได้รับนโยบายของนายกรัฐมนตรี และระบุว่ากระทรวงสาธารณสุขอยู่ระหว่างดำเนินตามแนวนโยบายของนายกรัฐมนตรี และยืนยันว่ายังต้องมีการควบคุมการใช้พืชกัญชงกัญชา เพื่อให้เป็นไปในทางที่เกิดประโยชน์ทางการแพทย์ เพื่อสุขเท่านั้น ส่วนการเสพเพื่อสันทนาการไม่ได้อยู่ในเจตนารมณ์ของการผลักดันในครั้งนี้ โดยกัญชา กัญชงต้องอยู่ในการควบคุม เหมือนบุหรี่ สุรา ที่ไม่ผิดกฎหมายแต่ก็มีการควบคุมการจำหน่าย และการเสพ
นายอนุทิน กล่าวว่า การดำเนินการเพื่อถอดพืชกัญชาและกัญชงจากบัญชียาเสพติดประเภทที่ 5 นั้น จะต้องดำเนินการออกเป็นประกาศประกาศกระทรวงสาธารณสุข เรื่อง การระบุชื่อยาเสพติดให้โทษประเภท 5 พ.ศ. .... ซึ่งได้ผ่านการพิจารณาของคณะอนุกรรมการกลั่นกรองการระบุชื่อยาเสพติดให้โทษประเภท 5 และคณะกรรมการควบคุมยาเสพติด แล้ว เหลือการพิจารณาของคณะกรรมการป้องกันและปราบปรามยาเสพติด จากนั้น รมว.สาธารณสุข จึงจะลงนามและประกาศใช้ได้
ทั้งนี้ เพื่อให้เกิดความชัดเจน รัฐบาลขอย้ำว่าการส่งเสริมพืชกัญชาและกัญชง จะเป็นไปเพื่อทางการแพทย์ อุตสาหกรรม ผลิตภัณฑ์สุขภาพ อาหารเสริม สมุนไพร โดยอนุญาตเฉพาะส่วนที่มีการสลัดTHC ไม่เกิน 0.2% ถ้ามากกว่านั้นยังคงเป็นยาเสพติด
วันพุธที่ 8 กันยายน 2564
รมว.แรงงาน มอบที่ปรึกษา มอบใบประกาศขอบคุณภาคเอกชนร่วมสนับสนุนการฉีดวัคซีนผู้ประกันตน ม.33
รมว.แรงงาน มอบที่ปรึกษา มอบใบประกาศขอบคุณภาคเอกชนร่วมสนับสนุนการฉีดวัคซีนผู้ประกันตน ม.33
เมื่อวันที่8กันยายน2564นายสุชาติชมกลิ่นรัฐมนตรีว่าการกระทรวงแรงงานมอบหมายให้นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานลงพื้นที่มอบใบประกาศขอบคุณภาคเอกชนที่ร่วมให้การสนับสนุนสถานที่และโรงพยาบาลในเครือข่ายประกันสังคมที่สนับสนุนบุคลากรทางการแพทย์ในการฉีดวัคซีนโควิด-19ให้แก่ผู้ประกันตนมาตรา33โดยมีนางนภสรทุ่งสุกใสที่ปรึกษาวิชาการแรงงานเข้าร่วมในครั้งนี้ด้วยณศูนย์การค้าแฟชั่นไอส์แลนด์เขตคันนายาวและมหาวิทยาลัยเกษมบัณฑิตเขตมีนบุรีกรุงเทพมหานครโดยนางธิวัลรัตน์กล่าวว่าตามที่รัฐบาลภายใต้การนำของพล.อ.ประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมและท่านพล.อ.ประวิตรวงษ์สุวรรณรองนายกรัฐมนตรีซึ่งกำกับดูแลกระทรวงแรงงานได้มีความห่วงใยพี่น้องผู้ใช้แรงงานและประชาชนทั่วไปจากสถานการณ์การระบาดของโรคโควิด-19และกำหนดให้การฉีดวัคซีนเป็นวาระแห่งชาตินั้นและท่านรัฐมนตรีว่าการกระทรวงแรงงานได้มอบหมายสำนักงานประกันสังคมบูรณาการร่วมกับกระทรวงมหาดไทยโดยกรุงเทพมหานครกระทรวงสาธารณสุขโดยสำนักงานหลักประกันสุขภาพแห่งชาติ(สปสช.)กระทรวงการคลังโดยธนาคารกรุงไทยและสถานพยาบาลเครือข่ายประกันสังคมทั้งภาครัฐและเอกชนให้บริการฉีดวัคซีนป้องกันโควิด-19ให้กับผู้ประกันตนเพื่อควบคุมการแพร่ระบาดทั้งในโรงงานและสถานประกอบการ
“รัฐมนตรีว่าการกระทรวงแรงงานท่านสุชาติชมกลิ่นได้มอบหมายให้ดิฉันและคณะลงพื้นที่ตรวจเยี่ยมจุดฉีดวัคซีนให้แก่ผู้ประตนมาตรา33พร้อมมอบใบประกาศเพื่อขอบคุณผู้บริหารภาคเอกชนรวมทั้งให้กำลังใจแก่บุคลากรทางการแพทย์ซึ่งการฉีดวัคซีนโควิด-19ให้กับผู้ประกันตนมาตรา33เป็นหนึ่งในมาตรการที่กระทรวงแรงงานให้การป้องกันรักษาโดยเร่งรัดการฉีดวัคซีนให้แก่ผู้ประกันตนตามนโยบายรัฐบาลเพื่อควบคุมการแพร่ระบาดของโควิด-19และสร้างภูมิคุ้มกันหมู่ในกลุ่มแรงงานเพื่อให้กิจการเดินหน้าต่อไปได้”นางธิวัลรัตน์กล่าวในท้ายสุด
สำหรับศูนย์ฉีดวัคซีนศูนย์การค้าแฟชั่นไอส์แลนด์อยู่ในความรับผิดชอบของสำนักงานประกันสังคมกรุงเทพมหานครพื้นที่9โดยมีศักยภาพการฉีด1,200คนต่อวันมีโรงพยาบาลกล้วยน้ำไทเป็นสถานพยาบาลในการให้บริการ
ส่วนศูนย์ฉีดวัคซีนมหาวิทยาลัยเกษมบัณฑิตอยู่ในความรับผิดชอบของสำนักงานประกันสังคมกรุงเทพมหานครพื้นที่10โดยมีศักยภาพการฉีด1,000คนต่อวันมีโรงพยาบาลนวมินทร์เป็นสถานพยาบาลในการให้บริการ
+++++++++++++++++++
กองเผยแพร่และประชาสัมพันธ์
8กันยายน2564
วันจันทร์ที่ 31 มกราคม 2565
ลงทุนครั้งใหญ่ทางวัฒนธรรม อว. ผลักดัน น่าน เมืองเข้มแข็งด้านศิลปวัฒนธรรม สู่ น่านเมืองสร้างสรรค์ (Nan Creative City) ของ UNESCO
ลงทุนครั้งใหญ่ทางวัฒนธรรม อว. ผลักดัน น่าน เมืองเข้มแข็งด้านศิลปวัฒนธรรม สู่ น่านเมืองสร้างสรรค์ (Nan Creative City) ของ UNESCO
27 มกราคม 2565 / ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานในพิธีเปิด เสวนา “พุทธศิลป์ล้านนา...ตะวันตกพบตะวันออก” และรับชมคอนเสิร์ตทอล์ค“เสพศิลป์กิ๋นหอมตอมม่วน... ล้านนาตะวันตก – ตะวันออกผ่านภาษาและ นาฏกรรม” โดยมี ดร.ดนุช ตันเทอดทิตย์ กรรมการผู้ช่วยรัฐมนตรีประจำกระทรวงการอุดมศึกษา วิทยาศาสตร์ วิจัยและนวัตกรรม รศ.ดร.พาสิทธิ์ หล่อธีรพงศ์ รองปลัดกระทรวงการอุดมศึกษา วิทยาศาสตร์ วิจัยและนวัตกรรม ดร.สิริกร มณีรินทร์ ผู้อํานวยการสถาบันช่างศิลป์ท้องถิ่น คณะผู้บริหารและประชาชนในพื้นที่เข้าร่วมงานดังกล่าว
ศาสตราจารย์พิเศษ ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) กล่าวว่า ผมได้มาเยี่ยมเยือนจังหวัดน่านหลายครั้ง ผมมีความรู้สึกใกล้ชิดกับจังหวัดน่าน จังหวัดน่านเป็นจังหวัดที่ผมมีความนับถือทั้งในความเป็นตัวจังหวัดและผู้คนในจังหวัดน่าน จังหวัดน่านเจริญก้าวหน้าขึ้นเป็นลำดับ ซึ่งขณะนี้ก็เป็นดาวดวงเด่นในการท่องเที่ยวในประเทศ สิ่งที่ดีที่สุดของคนจังหวัดน่านคือความคิดซึ่งเปรียบเสมือนการติดอาวุธทางปัญญาอันนำไปสู่การปฏิบัติจริง คนน่านเป็นคนช่างคิด สามารถนำเอาของเก่าของเดิมศิลปวัฒนธรรมของน่านมาเป็นจุดเด่น ซึ่งสามารถรักษาอารยธรรมและสุนทรียภาพจากเดิมได้มากที่สุด เป็นการแสดงออกถึงความเข้มแข็งของคนในพื้นที่จังหวัดน่าน ทำให้นักท่องเที่ยวมารักมาชื่นชมและมาเยี่ยมเยือนจังหวัดน่าน คนจังหวัดน่านมีความสามัคคีไม่แบ่งแยกแบ่งพรรคพวก สามารถสร้างมิตรและเชื่อมสัมพันธ์กับคนอื่นได้ดี ตอนนี้จังหวัดน่านได้ขอเป็น Creative City ผมในฐานะคนที่เฝ้าเชียร์อยู่ ขอให้ทำให้สำเร็จต่อไป
ศ.(พิเศษ) ดร.เอนก รมว.อว. กล่าวต่อไปว่า งานของกระทรวง อว. ที่มาทำที่จังหวัดน่าน ส่วนที่สำคัญก็คือ ธัชชา อยากเชิญชวนให้คนจังหวัดน่านสนใจและจดจำคำนี้เอาไว้ ธัชชา เป็นการลงทุนครั้งใหญ่ทางวัฒนธรรมของ อว. ที่จะทำให้กับประเทศ ที่มาทำที่จังหวัดน่านเพื่อแสดงออกถึงการสร้างสรรค์ท้องถิ่น นำเอาทรัพยากร ศิลปวัฒนธรรมท้องถิ่น มาทำให้เข้มแข็งยิ่งขึ้นและต่อยอดขึ้นมาจากเดิม จากการได้เดินชมนิทรรศการธัชชา...Creativeล้านนา:ตะวันตกพบ ตะวันออก โดยสถาบันอุดมศึกษาที่ได้รับทุนวิจัยธัชชา ในภาคเหนือที่มาจัดแสดง ผมอยากเรียกปรากฏการณ์แบบนี้ว่าการฟื้นตัวของศิลปะล้านนาหรือศิลปะท้องถิ่นน่าน ความเข้มแข็งของศิลปะ สุนทรียภาพ อารยธรรมและความสร้างสรรค์วัฒนธรรมต่างๆนั้น อยู่ที่ท้องถิ่นเป็นหลัก ส่วนกลางจะรับเอาสิ่งเหล่านี้มาเติมให้กับส่วนกลาง เพื่อแสดงให้เห็นถึงการผสมผสานสิ่งที่สะท้อนความเป็นเอกลักษณ์ของแต่ละท้องถิ่น ซึ่งกลายมาเป็นศิลปะสุนทรียภาพ อารยธรรมของส่วนกลางที่ประยุกต์มาจากท้องถิ่นต่างๆ การจัดงานในครั้งนี้ไม่ได้เป็นเพียงการจัดกิจกรรม แต่มันเป็นการลงทุนทางปัญญา ทางวัฒนธรรมที่นำด้วยปัญญา ซึ่งเกิดจากความคิดความอ่านของคนโบราณซึ่งเอามาผสมกับงานวิจัยของคนรุ่นใหม่ ซึ่งเป็นความหวังของประเทศชาติที่จะขับเคลื่อนปราชญ์และภูมิปัญญาท้องถิ่น ผมขอขอบคุณทุกท่านที่ต้อนรับธัชชาและร่วมงานกับธัชชา ศาสตร์และศิลป์ต้องไปด้วยกัน น่านได้ถูกขับเคลื่อนให้เป็นเมืองเศรษฐกิจที่สร้างสรรค์อย่างยั่งยืน และผมหวังว่าจะต้องประสบผลสำเร็จอย่างแน่นอน
วันจันทร์ที่ 11 เมษายน 2565
รมว. เฮ้ง ส่งที่ปรึกษา “ธิวัลรัตน์” เยี่ยมผู้ประกันตนเนื่องในวันสงกรานต์
รมว. เฮ้ง ส่งที่ปรึกษา “ธิวัลรัตน์” เยี่ยมผู้ประกันตนเนื่องในวันสงกรานต์
เมื่อวันที่11เมษายน2565นายสุชาติชมกลิ่นรัฐมนตรีว่าการกระทรวงแรงงานมอบหมายให้นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานพร้อมด้วยนางเธียรรัตน์นะวะมะวัฒน์โฆษกกระทรวงแรงงาน(ฝ่ายการเมือง)นางรัศมีสุจโตประกันสังคมจังหวัดเพชรบุรีพร้อมด้วยหัวหน้าส่วนราชการหน่วยงานในสังกัดกระทรวงแรงงานจังหวัดเพชรบุรีลงพื้นที่มอบของเยี่ยมเพื่อสร้างขวัญกำลังใจให้กับผู้ประกันตนที่ป่วยในโรงพยาบาลพระจอมเกล้าและโรงพยาบาลท่ายางโดยมีนายแพทย์พิเชษฐพัวพันกิจเจริญผู้อำนวยการโรงพยาบาลพระจอมเกล้าจังหวัดเพชรบุรีนายแพทย์จตุภูมินีละศรีผู้อำนวยการโรงพยาบาลท่ายางพร้อมคณะเจ้าหน้าที่ให้การต้อนรับ
นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานกล่าวว่าท่านพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมพลเอกประวิตรวงศ์สุวรรณรองนายกรัฐมนตรีที่กำกับดูแลกระทรวงแรงงานมีความห่วงใยลูกจ้างผู้ประกันตนที่ประสบอันตรายหรือเจ็บป่วยและให้ความสำคัญในการดูแลผู้ประกันตนอย่างใกล้ชิดกระทรวงแรงงานโดยสำนักงานประกันสังคมมีความตั้งใจที่จะดูแลแรงงานที่เป็นผู้ประกันตนเพื่อให้ได้รับการคุ้มครองมีหลักประกันความมั่นคงในการทำงานให้เข้าถึงสิทธิตามมาตรฐานการให้บริการทางการแพทย์โดยสถานพยาบาลมีหน้าที่ให้บริการทางการแพทย์แก่ผู้ประกันตนตลอด24ชั่วโมงหากผู้ประกันตนเจ็บป่วยหรือประสบอุบัติเหตุฉุกเฉินสามารถเข้ารับการรักษาตัวในโรงพยาบาลที่อยู่ใกล้ที่สุดได้ทันทีโดยไม่ถูกทวงถามสิทธิก่อนรักษาไม่ต้องสำรองจ่ายค่ารักษาพยาบาลไม่ถูกบ่ายเบี่ยงการรักษาและได้รับการดูแลรักษาจนสิ้นสุดการรักษาในวันนี้ท่านสุชาติชมกลิ่นรัฐมนตรีว่าการกระทรวงแรงงานได้มอบหมายให้ดิฉันและคณะลงพื้นที่ในจังหวัดเพชรบุรีเยี่ยมผู้ประกันตนพร้อมมอบสิ่งของจำเป็นในชีวิตประจำวันให้กับผู้ประกันตนที่เจ็บป่วยณโรงพยาบาลพระจอมเกล้าจังหวัดเพชรบุรีและผู้ป่วยในโรงพยาบาลท่ายางอำเภอท่ายางจังหวัดเพชรบุรี
ทั้งนี้นางธิวัลรัตน์อังกินันทน์ที่ปรึกษารัฐมนตรีว่าการกระทรวงแรงงานได้พบปะพูดคุยขอบคุณเจ้าหน้าที่และบุคลากรทางการแพทย์ทั้ง2โรงพยาบาลและเยี่ยมให้กำลังใจผู้ประกันตนเพื่อสร้างความเชื่อมั่นว่ากระทรวงแรงงานโดยสำนักงานประกันสังคมพร้อมดูแลและพัฒนาระบบจัดการให้บริการทางการแพทย์ให้มีประสิทธิภาพซึ่งเป็นนโยบายที่สำคัญในการสร้างความพึงพอใจให้ผู้ประกันตนโดยนายสุชาติชมกลิ่นรัฐมนตรีว่าการกระทรวงแรงงานได้ฝากความห่วงใยและขอเป็นกำลังใจมายังผู้ประกันตนที่เจ็บป่วยในสถานพยาบาลหรือผู้ป่วยหลังภาวะวิกฤตเพราะผู้ประกันตนทุกคนคือครอบครัวเดียวกัน
+++++++++++++++++++
กองเผยแพร่และประชาสัมพันธ์
11เมษายน2565
วันพฤหัสบดีที่ 19 สิงหาคม 2564
ประเทศไทยพร้อมเป็นส่วนหนึ่งในการจัดทำแผนงานความมั่นคงอาหารเอเปค มุ่งสู่ปี 2573 เพื่อเป็นแนวทางในการดำเนินงานด้านความมั่นคงอาหาร สร้างความมั่นใจว่าประชาชนทุกคนในภูมิภาคสามารถเข้าถึง
ประเทศไทยพร้อมเป็นส่วนหนึ่งในการจัดทำแผนงานความมั่นคงอาหารเอเปค มุ่งสู่ปี 2573
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวถึงการจัดทำแผนงานความมั่นคงอาหารเอเปค มุ่งสู่ปี 2573 เพื่อเป็นแนวทางในการดำเนินงานด้านความมั่นคงอาหารในอีก 10 ปีข้างหน้า เพื่อให้มั่นใจว่าประชาชนทุกคนในภูมิภาคสามารถเข้าถึงอาหารที่เพียงพอ ปลอดภัย และมีโภชนาการตลอดเวลา โดยประเทศไทยมีความยินดีที่นิวซีแลนด์ในฐานะเจ้าภาพจัดการประชุมในปี 2564 นี้ ร่วมกับสมาชิกเอเปค ร่วมดำเนินการในเรื่องดังกล่าว แต่อย่างไรก็ตาม การดำเนินงานเรื่องนี้ไม่ใช่เรื่องง่ายและต้องใช้พยายามอย่างสูง รวมทั้งต้องมีการทำงานร่วมกันอย่างใกล้ชิดระหว่างสมาชิกเอเปค คณะทำงานต่าง ๆ ของเอเปค และองค์การระหว่างประเทศ และภูมิภาค ที่ดำเนินการด้านความมั่นคงอาหาร
ในสถานการณ์ปัจจุบัน ประเด็นการปฏิรูประบบอาหารได้มีการพูดถึงอย่างกว้างขวางในเวทีระหว่างประเทศ ซึ่งประเทศไทยได้เข้าร่วมการประชุมเตรียมการ การประชุมสุดยอดผู้นำระบบอาหารโลก โดยได้นำเสนอเป้าหมายการมุ่งสู่การเป็นครัวของโลก โดยขับเคลื่อนการดำเนินนโยบาย 3S ได้แก่ ความปลอดภัย ความมั่นคง และความยั่งยืน ในการดำเนินการในเรื่องดังกล่าว กระทรวงเกษตรและสหกรณ์ได้นำแนวคิดเศรษฐกิจสู่การพัฒนาที่ยั่งยืน หรือ BCG ได้แก่ เศรษฐกิจชีวภาพ เศรษฐกิจหมุนเวียน และเศรษฐกิจสีเขียว มาขับเคลื่อนการดำเนินงานด้านการเกษตร โดยมุ่งเน้นการสร้างสมดุลของการผลิตสินค้าเกษตร และการอนุรักษ์ทรัพยากรทางการเกษตร ทรัพยากรธรรมชาติและสิ่งแวดล้อม โดยเฉพาะอย่างยิ่งการรักษาความหลากหลายทางชีวภาพ และการใช้ประโยชน์จากทรัพยากรธรรมชาติ ดิน และน้ำ อย่างยั่งยืน ซึ่งแนวคิด BCG จะช่วยพัฒนา ภาคเกษตรใน 3 ด้าน คือ ประสิทธิภาพสูง คุณภาพและมาตรฐานสูง และเกษตรกรมีรายได้สูง ที่เกิดจากการเพิ่มมูลค่าของสินค้าเกษตร ตามแนวคิด ทำน้อยได้มาก
ในส่วนของการเสริมสร้างความมั่นคงอาหารในระดับท้องถิ่นและชุมชน ไทยได้นำหลักปรัชญาของเศรษฐกิจพอเพียงของในหลวงรัชกาลที่ 9 มาดำเนินงาน คือ เกษตรทฤษฎีใหม่ ซึ่งมีความมุ่งหวังในการสร้างความเข้มแข็งให้กับเกษตรกรรายย่อยในการพึ่งพาตนเองด้านอาหาร นอกจากนี้ ประเทศไทยยังให้ความสำคัญกับการเข้าถึงอาหารของเด็กและเยาวชน โดยการดำเนินโครงการเกษตรเพื่ออาหารกลางวันในโรงเรียน โครงการอาหารเสริมนมเพื่อเด็กและเยาวชน รวมทั้งมีนโยบายสนับสนุนการปลูกสมุนไพรเพื่อสุขภาพ และการผลิตอาหารอนาคตจากแมลงและพืช เพื่อสร้างความมั่นคงทางอาหารและโภชนาการ ทำให้ประชาชนเข้าถึงอาหารที่มีประโยชน์ต่อสุขภาพ
อย่างไรก็ตาม การแลกเปลี่ยนประสบการณ์และแนวปฏิบัติดีที่แต่ละเขตเศรษฐกิจได้ดำเนินการจะเป็นกลไกสำคัญในการเสริมสร้างขีดความสามารถของสมาชิกเอเปค เพื่อสนับสนุนระบบอาหารที่เปิดกว้าง เป็นธรรม โปร่งใส มีภูมิกัน และยั่งยืน และนำไปสู่ความมั่นคงอาหารและโภชนาการในภูมิภาค ซึ่งแผนงานความมั่นคงอาหารมุ่งสู่ ปี 2573 นี้ จะเป็นจุดเริ่มต้นของการดำเนินงานร่วมกันของสมาชิกเอเปคต่อไป
วันจันทร์ที่ 13 ธันวาคม 2564
โฆษกรัฐบาลเผย นายกรัฐมนตรีพอใจ จำนวนผู้ติดเชื้อและผู้เสียชีวิตลดลงอย่างต่อเนื่อง เป็นสัญญาณที่ดีในการเปิดประเทศอย่างปลอดภัย
โฆษกรัฐบาลเผย นายกรัฐมนตรีพอใจ จำนวนผู้ติดเชื้อและผู้เสียชีวิตลดลงอย่างต่อเนื่อง เป็นสัญญาณที่ดีในการเปิดประเทศอย่างปลอดภัย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธจันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจสถานการณ์การระบาดของโรคโควิด-19 ในประเทศไทย วันนี้จำนวนผู้ติดเชื้อและผู้เสียชีวิตลดลงอย่างต่อเนื่อง นับเป็นสัญญาณที่ดีในการเปิดประเทศอย่างปลอดภัยตามนโยบายของรัฐบาล โดยในวันนี้พบผู้ติดเชื้อโควิด-19 รายใหม่ 3,398 รายแยกเป็นทั่วไป 3,396 ราย และจากเรือนจำ/ที่ต้องขัง 2 ราย ผู้เสียชีวิตเพิ่มขึ้น 23 ราย ผู้ที่กำลังรักษาตัว 49,524 ราย และมียอดผู้ที่หายป่วยกลับบ้านแล้ว 5,467 ราย ทำให้มียอดผู้ป่วยยืนยันสะสมแล้วจำนวน 2,143,181 ราย จำนวนผู้ที่หายป่วยสะสมตั้งแต่ 1 เม.ย. 64 จำนวน 2,073,900 ราย ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. - 11 ธ.ค. 2564 รวม 97,321,750 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 49,901,591 ราย ผู้ได้รับวัคซีนเข็มที่ 2 สะสม 43,297,863 ราย และผู้ได้รับวัคซีนเข็มที่ 3 สะสม 4,122,296 ราย
นายธนกร กล่าวว่า สถานการณ์โรคโควิด-19 สายพันธุ์ "โอไมครอน" ในประเทศไทย ขณะนี้ได้รับการยืนยันแล้ว 4 ราย ได้แก่ ชายชาวอเมริกันเดินทางมาจากประเทศสเปน และหญิงชาวไทยที่เดินทางกลับมาจากไนจีเรีย 2 ราย ส่วนรายที่ 4 เป็นชายไทยเดินทางกลับมาจากประเทศดิอาร์ คองโก จากการติดตามตัวเลขผู้ป่วยโควิดสายพันธุ์ "โอไมครอน" ทั่วโลก เมื่อวันที่ 10 ธ.ค. มีประมาณกว่า 3,000 คน เมื่อเทียบกับสัดส่วนประชากรโลกแล้วยังไม่ถึงร้อยละ 1 สำหรับประเทศไทยยังไม่พบผู้สัมผัสติดเชื้อจากภายในประเทศ ยืนยัน สถานการณ์การระบาดทั่วไปของทั่วโลกยังเป็นสายพันธุ์เดลตา
“นายกรัฐมนตรีพอใจ สำหรับสถานการณ์โควิดในประเทศไทย สัปดาห์ที่ผ่านมามีจำนวนผู้ติดเชื้อต่ำสุดและมีจำนวนผู้เสียชีวิตลดลง คาดว่าค่าเฉลี่ยของผู้ติดเชื้อและเสียชีวิตจะลดลงมาเรื่อยๆ ทั้งนี้จะต้องคอยเตือนให้ระวังตัว อย่าวางใจเกินไป ต้องระมัดระวังป้องกันตนเอง และปฏิบัติตามมาตรการ DMHTTA ส่วนประชาชนที่ยังไม่ได้รับการฉีดวัคซีนสามารถติดต่อโรงพยาบาลหรือสถานฉีดวัคซีน เพื่อขอรับการฉีดวัคซีนได้ เพื่อลดความรุนแรงของโรค โควิด-19 และลดโอกาสเสียชีวิตได้” นายธนกร กล่าว
-----------------------------
วันพุธที่ 3 สิงหาคม 2565
สธ.ขอแสดงความยินดีกับนายกสมาคมแม่บ้าน สธ. ได้รับคัดเลือก “สตรีไทยดีเด่น สาขาองค์กร ประจำปี 2565”
กระทรวงสาธารณสุข ขอแสดงความยินดีกับนายกสมาคมแม่บ้านสาธารณสุข ได้รับคัดเลือก “สตรีไทยดีเด่น สาขาองค์กร” ในวันสตรีไทย ประจำปี 2565
กระทรวงสาธารณสุข ขอแสดงความยินดีกับนายกสมาคมแม่บ้านสาธารณสุข ได้รับคัดเลือก “สตรีไทยดีเด่น สาขาองค์กร” ในวันสตรีไทย ประจำปี2565 ซึ่งมีผลงานเป็นที่ประจักษ์แก่สังคม มุ่งมั่น ส่งเสริมสนับสนุนนโยบายของกระทรวงสาธารณสุขในการพัฒนาศักยภาพเครือข่ายผู้สูงอายุในชุมชนให้มีส่วนร่วมด้านการดูแลหญิงตั้งครรภ์ และส่งเสริมพัฒนาเด็กเล็กในชุมชนให้มีพัฒนาการสมวัยด้านกาย จิต สังคม อย่างเหมาะสม รวมทั้งส่งเสริมสนับสนุนให้สมาชิกสมาคมแม่บ้านสาธารณสุขทั่วประเทศรณรงค์ให้ประชาชนเข้ารับการฉีดวัคซีนป้องกันโรคโควิด 19
กระทรวงสาธารณสุข ขอแสดงความยินดีกับนางรัจริน วงศ์รจิต นายกสมาคมแม่บ้านสาธารณสุข ที่เข้ารับพระราชทานเกียรติบัตร โดยได้รับคัดเลือกเป็น “สตรีไทยดีเด่น สาขาองค์กร ประจำปี2565” จากสมเด็จพระนางเจ้าฯพระบรมราชินี เนื่องในวันสตรีไทย ประจำปี 2565 ภายใต้ชื่องาน “พระบารมีส่องหล้า ต่อยอดการพัฒนาสตรีไทย” เมื่อวันที่ 1 สิงหาคม 2565 จัดโดยสมาคมสภาสตรีแห่งชาติในพระบรมราชินูปถัมถ์ ร่วมกับกระทรวงมหาดไทย กระทรวงการพัฒนาสังคมและความมั่นคงของมนุษย์ และองค์กรสมาชิกหน่วยงานต่าง ๆ เพื่อเฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนี พันปีหลวง เนื่องในโอกาสที่ทรงเจริญพระชนมพรรษา 90 พรรษา ณ ทรู ไอคอน ฮอล์ ชั้น 7 ศูนย์การค้าไอคอนสยาม เขตคลองสาน กรุงเทพมหานคร
ทั้งนี้ นายกสมาคมแม่บ้านสาธารณสุข ได้ร่วมสนับสนุนนโยบายของกระทรวงสาธารณสุขมาอย่างต่อเนื่องทั้งช่วงในสถานการณ์โรคโควิด 19 และในสถานการณ์ปกติ ได้ร่วมสนับสนุนให้สมาชิกสมาคมแม่บ้านสาธารณสุขทั่วประเทศรณรงค์ให้ประชาชนเข้ารับการฉีดวัคซีนป้องกันโรคโควิด 19 มีการจัดระบบการช่วยเหลือดูแลประชาชนในกลุ่มเปราะบาง ได้แก่ กลุ่มเด็ก ผู้สูงอายุผู้พิการ โดยเป็นผู้ประสานหน่วยงานที่เกี่ยวข้องเข้าให้การช่วยเหลือ และลงเยี่ยมบ้านอย่างต่อเนื่อง สนับสนุนโครงการใครติดยายกมือขึ้น และล่าสุดได้จัดให้มีการพัฒนาศักยภาพของสมาชิกสมาคมแม่บ้านสาธารณสุข จัดประชุมเชิงปฏิบัติการถ่ายทอดความรู้สู่เครือข่ายแม่บ้านสาธารณสุข ในโครงการการพัฒนาเครือข่ายสุขภาพและผู้สูงอายุในชุมชน เพื่อส่งเสริมการดูแลหญิงตั้งครรภ์และพัฒนาการเด็กไทยปี 2565 โดยสร้างเครือข่ายผู้สูงอายุในชุมชนให้มีส่วนร่วมด้านการดูแลหญิงตั้งครรภ์ และส่งเสริมพัฒนาเด็กเล็กในชุมชนให้มีพัฒนาการสมวัยด้านกาย จิต สังคม อย่างเหมาะสม
************************************ 2 สิงหาคม 2565
วันอังคารที่ 19 กรกฎาคม 2565
กรมพัฒนาฝีมือแรงงาน อัพสกิลไรเดอร์ เทรนซ่อมมอไซต์ เสริมงานเดลิเวรี่
อธิบดีกรมพัฒนาฝีมือแรงงาน ขานรับนโยบายรมว.สุชาติ เพิ่มทักษะซ่อมบำรุงจักรยานยนต์ให้กลุ่มไรเดอร์  แก้ปัญหาซ่อมรถเบื้องต้นและลดค่าใช้จ่าย
วันอาทิตย์ที่ 14 พฤศจิกายน 2564
"สาธิต" เตรียมชง ครม.ให้ค่าตอบแทน อสม. 1,500 บาทตลอดชีพ
รัฐมนตรีช่วยว่าการกระทรวงสาธารณสุข ตรวจเยี่ยมให้กำลังใจ อสม.เกาะลันตา เผยรับวัคซีนโควิดและสมัครเข้าร่วมฌาปนกิจสงเคราะห์ครบ 100% เตรียมเสนอ ครม.ให้ได้รับค่าตอบแทน 1,500 บาทตลอดชีพ และกู้เงินจากสิทธิฌาปนกิจสงเคราะห์ได้กรณีมีความจำเป็น
"สาธิต" เตรียมชง ครม.ให้ค่าตอบแทน อสม. 1,500 บาทตลอดชีพ
รัฐมนตรีช่วยว่าการกระทรวงสาธารณสุข ตรวจเยี่ยมให้กำลังใจ อสม.เกาะลันตา เผยรับวัคซีนโควิดและสมัครเข้าร่วมฌาปนกิจสงเคราะห์ครบ 100% เตรียมเสนอ ครม.ให้ได้รับค่าตอบแทน 1,500 บาทตลอดชีพ และกู้เงินจากสิทธิฌาปนกิจสงเคราะห์ได้กรณีมีความจำเป็น
วันนี้ (14 พฤศจิกายน 2564) ที่สำนักงานสาธารณสุขอำเภอเกาะลันตา จังหวัดกระบี่ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้สัมภาษณ์ภายหลังลงพื้นที่ตรวจเยี่ยมให้กำลังใจอาสาสมัครสาธารณสุขประจำหมู่บ้าน (อสม.) เกาะลันตา ว่า อสม.เกาะลันตามีประมาณ 500 กว่าคน ได้รับวัคซีนโควิด 19 ครบทุกคนแล้ว มีความปลอดภัยในการดูแลสุขภาพประชาชนในพื้นที่ สำหรับการดูแลสวัสดิการให้แก่ อสม.นั้น กระทรวงสาธารณสุข โดยกรมสนับสนุนบริการสุขภาพ (สบส.) ได้ดำเนินการเรื่องฌาปนกิจสงเคราะห์ให้แก่ครอบครัว อสม. ซึ่ง อสม.เกาะลันตาได้สมัครเข้าร่วมครบทั้งหมด และหากเจ็บป่วยสามารถเข้ารักษาห้องพิเศษได้ในอัตรา 1,500 บาท
ส่วนเรื่องของค่าตอบแทน เยียวยา ชดเชย และเสี่ยงภัย สำหรับการปฏิบัติงานของ อสม. 1,500 บาท ระยะเวลา 19 เดือน ซึ่งจะสิ้นสุดในช่วงเดือนพฤศจิกายนนี้ กระทรวงสาธารณสุขกำลังดำเนินการเสนอต่อคณะรัฐมนตรี (ครม.) เพื่อขอให้ได้ค่าตอบแทน 1,500 บาทตลอดชีพ ซึ่งตรงนี้จะช่วยเหลือ อสม.ในการนำมาชำระค่าฌาปนกิจสงเคราะห์ 200 บาทต่อเดือน นอกจากนี้ กำลังหารือในการเพิ่มสิทธิให้สามารถนำสวัสดิการฌาปนกิจสงเคราะห์ไปเป็นหลักทรัพย์ค้ำประกันกู้เงิน สำหรับ อสม.ที่มีความเดือดร้อนจริงๆ เช่น ซ่อมบ้าน เป็นต้น โดยจะพิจารณาความจำเป็นเฉพาะรายและต้องได้รับการเซ็นยินยอมจากทายาทด้วย
สำหรับอสม.รายใหม่ที่เป็น อสม.สมทบ จำนวน 3-4 หมื่นคน ที่ยังไม่สามารถสมัครเข้าร่วมฌาปนกิจสงเคราะห์ได้ จะเร่งหารือแนวทางในการผลักดันให้เข้าสู่ระบบการดูแลส่วนนี้ต่อไป ดร.สาธิตกล่าว
************************************** 14 พฤศจิกายน 2564
วันศุกร์ที่ 22 กรกฎาคม 2565
นรม. และ รมว.กห. กำชับกองทัพ สนับสนุน ฝ่ายปกครอง และ กทม. ดูแลประชาชนที่เสี่ยงน้ำท่วม จากฝนตกหนักสะสมต่อเนื่อง
พล.อ.คงชีพ ตันตระวาณิชย์ โฆษก กห. เปิดเผยว่า พล.อ.ประยุทธ์ จันทร์โอชา นรม.และ รมว.กห. ย้ำทุกเหล่าทัพ และ ตำรวจ สนับสนุน ฝ่ายปกครอง และ กทม. ดำเนินการตามแผนบรรเทาสาธารณภัยในแต่ละพื้นที่
เพื่อช่วยเหลือประชาชน ที่อาจได้รับผลกระทบจากปัญหาน้ำท่วมจากร่องมรสุมพาดผ่าน ส่งผลให้มีฝนเพิ่มขึ้น และตกหนักถึงหนักมากบางแห่ง โดยเฉพาะ บริเวณภาคเหนือ ภาคตะวันออกเฉียงเหนือ และภาคกลาง รวมทั้ง กรุงเทพมหานครและปริมณฑล ภาคตะวันออกและภาคใต้
โดย นรม.และ รมว.กห. ได้กำชับ ให้ประสานกับ ฝ่ายปกครอง และ สทนช. ติดตามสถานการณ์น้ำในพื้นที่เสี่ยงอุทกภัย สนับสนุนแจ้งเตือนและให้การช่วยเหลือประชาชนทันที เพื่อบรรเทาความเดือดร้อนและผลกระทบที่อาจเกิดขึ้น โดยเฉพาะพื้นที่ชุมชนและสถานศึกษา รวมทั้งอำนวยความสะดวกการสัญจรของประชาชน
สำหรับในพื้นที่ กทม.และปริมณฑล ขอให้หน่วยทหารในพื้นที่และตำรวจ เตรียมกำลังพลและเครื่องมือสนับสนุนและทำงานร่วมกับ กทม. ร่วมแก้ปัญหาในพื้นที่เสี่ยงน้ำท่วมขังร่วมกัน ในการเปิดทางน้ำช่วยระบายน้ำ ขนย้ายขยะมูลฝอยที่ขวางทางน้ำ รวมทั้งสนับสนุนดูแลประชาชนที่ได้รับผลกระทบ และอำนวยความสะดวกการจราจร เพื่อบรรเทาความเดือดร้อนของประชาชนในภาพรวม
วันจันทร์ที่ 24 มกราคม 2565
กบข. เปิดสถิติสมาชิกสนใจ e-Statement กว่า 50% พร้อมจัดส่งใบแจ้งยอดเงินปี 2564 ให้สมาชิกทั่วประเทศแล้ว
กบข. จัดส่งใบแจ้งยอดเงินสมาชิกประจำปี 2564 ให้สมาชิกทั่วประเทศ และเปิดให้ดาวน์โหลด e-Statement ผ่านช่องทางออนไลน์แล้ว พร้อมเปิดสถิติสมาชิกสนใจรับใบแจ้งยอดเงิน e-Statement กว่า 50% ของจำนวนสมาชิกทั้งหมด
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ได้ดำเนินการจัดส่งเอกสารใบแจ้งยอดเงินสมาชิกประจำปี 2564 ให้กับสมาชิกทั่วประเทศแล้ว ทั้งในรูปแบบเอกสารผ่านหน่วยงานต้นสังกัด และรูปแบบอิเล็กทรอนิกส์ (e-Statement) จัดส่งให้ตามที่อยู่อีเมลของสมาชิกที่ลงทะเบียนแจ้งความประสงค์ขอรับ e-Statement ไว้ โดยใบแจ้งยอดเงินสมาชิกจะแสดงข้อมูลรายละเอียดยอดเงิน ณ วันสิ้นปี 2564 ทั้งเงินสะสมที่สมาชิกนำส่ง เงินที่รัฐสมทบให้ และผลตอบแทนที่ กบข. นำเงินสะสมของสมาชิกและเงินสมทบไปลงทุน
นอกจากนี้ กบข. ยังได้จัดทำเอกสารใบประมาณการยอดเงินที่คาดว่าสมาชิกจะได้รับเมื่อเกษียณอายุราชการ และสมมติฐานยอดเงินออมที่เพิ่มขึ้น หากสมาชิกปรับอัตราออมเพิ่ม พร้อมทั้งชวนสมาชิกร่วมตอบแบบสอบถาม “ระดับทักษะทางการเงิน” เพื่อลุ้นรับของรางวัลจากพันธมิตรสวัสดิการ กบข. กว่า 500 รางวัล มูลค่ารวม 200,000 บาท
ทั้งนี้ กบข. ยังได้เปิดให้บริการดาวน์โหลด e-Statement ผ่าน 3 ช่องทางออนไลน์ ดังนี้ 1. My GPF Application เข้าผ่านสมาร์ทโฟน ที่เมนู “บัญชีของฉัน” เลือกเมนู “ดาวน์โหลด/e-Statement” และเลือก “ขอสำเนาใบแจ้งยอดเงิน” 2. My GPF Website เข้าผ่านคอมพิวเตอร์ที่เว็บไซต์ http://mygpf.gpf.or.th เลือกเมนู “บัญชีของฉัน” และเลือก “ขอสำเนาใบแจ้งยอด” และ 3. LINE กบข. @gpfcommunity เข้าผ่านสมาร์ทโฟน ที่เมนู “ดาวน์โหลดใบแจ้งยอดเงิน” ในเมนูหน้าแชท Line กบข. ซึ่งสมาชิกจะได้รับใบแจ้งยอดเงินเป็นไฟล์สกุล pdf ที่มีรหัสผ่าน เพื่อความปลอดภัยของข้อมูลสมาชิกมากยิ่งขึ้น
โดยสมาชิกมีแนวโน้มให้ความสนใจขอรับใบแจ้งยอดเงินสมาชิกในรูปแบบ e-Statement เพิ่มมากขึ้น ในปี 2564 มียอดสะสมที่สมาชิกลงทะเบียนแจ้งความประสงค์และเข้าดาวน์โหลด e-Statement อยู่ที่ 596,332 ราย คิดเป็น 50.6% ของสมาชิกทั้งหมด เพิ่มขึ้น 13% จากปี 2563 ที่มียอดสะสมอยู่ที่ 438,387 ราย และเป็นไปตามมาตรการทยอยลดการใช้กระดาษ มุ่งเน้นการนำเทคโนโลยีเข้ามาช่วยเพิ่มประสิทธิภาพในการทำงาน เพื่อลดปริมาณการใช้กระดาษโดยไม่จำเป็น และลดคาร์บอนฟุตพริ้นท์ (Carbon Footprint) ที่เป็นส่วนหนึ่งของก๊าซเรือนกระจก ทำให้เกิดภาวะโลกร้อน
ดร. ศรีกัญญา กล่าวเพิ่มเติมว่า ใบแจ้งยอดเงินสมาชิกประจำปี 2564 ถือเป็นเอกสารสำคัญ เพื่อนำไปประกอบการยื่นแบบภาษีเงินได้บุคคลธรรมดา โดยสมาชิกจะได้รับสิทธิยกเว้นภาษีเงินได้ในส่วนของยอดเงินสะสมระหว่างปี 2564 ซึ่งเมื่อรวมกับกองทุนการออมเพื่อการเกษียณอายุอื่นๆ แล้วต้องไม่เกิน 500,000 บาท สอบถามข้อมูลเพิ่มเติมได้ที่ Facebook กบข. หรือ Line @GPFCommunity และที่ GPF Contact Center โทร. 1179
วันจันทร์ที่ 27 มิถุนายน 2565
หนุนไทยเป็นจุดหมายกลุ่ม “Digital Nomads” หลังกรุงเทพฯ ครองอันดับ 2 เมืองดีที่สุดในโลกที่เหมาะสำหรับการทำงาน – ท่องเที่ยวไปพร้อม ๆ กัน
.....
พลเอก ประยุทธ์ จันทร์โอชา นายกรัฐมนตรี และ รมว.กลาโหม ยินดีที่เว็บไซต์ Instant Offices ผู้ให้บริการปรึกษาและจัดหาพื้นที่ทำงานที่ยืดหยุ่น (Flexible Workspace) ที่มีเครือข่ายใหญ่ที่สุดในโลกจากประเทศอังกฤษ จัดให้กรุงเทพมหานครเป็นอันดับ 2 เมืองที่ดีที่สุดในโลกที่เหมาะสำหรับกลุ่ม “Digital Nomads” ปี 2022 (Best Digital Nomad Cities Globally 2022) และถือเป็นอันดับ 1 ของเอเชีย จากการจัดอันดับ 80 เมืองทั่วโลก
.
ปัจจุบันกระแสดิจิทัลโนแมด (Digital Nomads) หรือกลุ่มคนผู้ใช้ชีวิตเดินทางท่องเที่ยวไปพร้อมกับการทำงานนอกออฟฟิศ โดยใช้ระบบอินเทอร์เน็ตเป็นเครื่องมือหลักในการหารายได้ และเป็นที่นิยม เนื่องจากมีอิสระจากข้อจำกัดทางด้านเวลาและสถานที่
.
ปัจจัยที่ผ่านการพิจารณา เช่น ความสามารถในการจับจ่าย สภาพภูมิอากาศ ความเร็วของระบบอินเตอร์เน็ต ทิวทัศน์ และการขนส่ง เป็นต้น ซึ่งกรุงเทพฯ นำเสนออาหารท้องถิ่นที่ยอดเยี่ยมหลากหลาย ตลาดอาหารริมทาง (Street Food) ที่มีชีวิตชีวา พร้อมด้วยจุดเชื่อมต่อ Wi-Fi กว่า 15,000 แห่ง และที่พักบางแห่งมีราคาถูกที่สุดจากทุกเมืองที่ทำการสำรวจ
.
ซึ่งแนวโน้มของกลุ่มดิจิทัลโนแมด ถือเป็นโอกาสสำคัญที่จะต่อยอดขีดความสามารถภาคการท่องเที่ยวไทยให้ดียิ่งขึ้นในทุกมิติ พร้อมกำชับหน่วยงานที่เกี่ยวข้องเร่งสร้างการรับรู้ หามาตรการ หรือจัดกิจกรรม เพื่อดึงดูดใจให้นักท่องเที่ยวทุกกลุ่มเดินทางเข้าประเทศเพิ่มขึ้น
#ไทยคู่ฟ้า#ร่วมต้านโควิด19
-------------------
วันอังคารที่ 5 เมษายน 2565
​โฆษกรัฐบาลเผย นายกฯ กำชับให้เร่งแก้ปัญหาการขนส่งจากการทดสอบขนส่งสินค้าเกษตรทางรถไฟไปจีนผ่านเส้นทางรถไฟจีน-ลาว
พร้อมประสานความร่วมมือกับอาเซียนและจีน เชื่อมโยงการขนส่งสินค้าเกษตรให้มีประสิทธิภาพ เพื่อผลประโยชน์ให้พี่น้องเกษตรกรไทย
วันนี้ (5 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจที่แผนการบริหารจัดการด้านขนส่ง (โลจิสติกส์) ของสินค้าทางการเกษตรของไทยประสบผลสำเร็จไปด้วยดี จากการทดสอบขนส่งทุเรียน 2 ตู้คอนเทนเนอร์ และมะพร้าวจำนวน 1 ตู้คอนเทนเนอร์ทางรถไฟ ซึ่งมีการปล่อยขบวนรถเมื่อวันที่ 27 มีนาคม ที่ผ่านมา จากสถานีรถไฟมาบตาพุต จังหวัดระยอง ผ่านลาวไปจีน ภายใต้พิธีสารผลไม้ไทย-จีน ด้วยเส้นทางรถไฟจีน-ลาว พร้อมกำชับให้หน่วยงานที่เกี่ยวข้องเร่งปรับปรุงและแก้ไขปัญหาที่เกิดขึ้น
รัฐบาลโดยกระทรวงเกษตรและสหกรณ์ได้เตรียมการจัดประชุมคณะกรรมการบริหารจัดการผลไม้ (Fruit Board) ในวันที่ 7 เมษายนนี้ เพื่อพิจารณาแก้ไขปัญหาทั้งกระบวนการ หลังพบว่าการขนส่งยังมีความล่าช้ากว่าเป้าหมาย รวมทั้งการจัดการเรื่องพิธีการเอกสารของหน่วยงานต่างๆ และการตรวจสินค้าให้เร็วขึ้น ไม่ให้สินค้าเสียหาย โดยมุ่งหวังให้ปริมาณการขนส่งผลไม้บนเส้นทางหนองคาย-เวียงจันทน์-บ่อเตน-โมฮ่าน เพิ่มขึ้นให้ได้มากที่สุด และใช้เวลาน้อยที่สุด ซึ่งจะเป็นอีกทางเลือกของการขนส่งผลไม้ไทยไปจีน
นายธนกร กล่าวว่า นอกจากนี้ นายกรัฐมนตรีสั่งการให้หน่วยงานที่เกี่ยวข้องเดินหน้าประสานการทำงานร่วมกับ สปป.ลาว และเวียดนามในโครงการขนส่งผ่านท่าเรือหวุงอ๋างทางด่านนครพนมซึ่งมีความคืบหน้าอย่างมาก โดยเส้นทางขนส่งผลไม้และสินค้าเกษตรดังกล่าวมีระยะทางไม่ถึง 300 กิโลเมตร ซึ่งสินค้าจะออกจากด่านนครพนม-ด่านท่าแขกแขวงคำม่วนของลาว เข้าสู่เวียดนามที่ด่านชายแดนนาเพ้า-จาลอ จังหวัดกว๋างบิ่ญ โดยมีปลายทางที่ท่าเรือน้ำลึกหวุงอ๋าง จังหวัดฮาติงห์ หลังจากนั้นจะลงเรือสินค้าไปยังจุดหมายปลายทางที่จีน เพื่อย่นระยะทางและเวลาในการขนส่ง ซึ่งเป็นไปตามนโยบายอีสานเกตเวย์ และระเบียงเศรษฐกิจอีสานภายใต้การบริหารโลจิสติกส์เกษตรของรัฐบาล โดยกระทรวงเกษตรและสหกรณ์ ร่วมกับกระทรวงพาณิชย์รัฐบาลประสานความร่วมมือกับประเทศอาเซียนและจีน เชื่อมโยงตามแนวระเบียงเศรษฐกิจตะวันออก-ตะวันตก ระหว่างไทย ลาว เวียดนาม และจีน เพื่อลดอุปสรรคด้านระยะทางในการขนส่ง สร้างโอกาสทางธุรกิจให้กับสินค้าทางการเกษตรของไทยให้มีโอกาสค้าขายกับจีน ซึ่งเป็นประเทศที่มีขนาดเศรษฐกิจขนาดใหญ่ และประชากรมีกำลังในการซื้อสูงได้ในหลายด้าน นอกจากนี้ การเชื่อมโยงการขนส่งสินค้าทางการเกษตรจะเพิ่มขีดความสามารถในการขนส่งสินค้าทางการเกษตรของไทย ลดระยะทางและระยะเวลา เพื่อประโยชน์ให้พี่น้องเกษตรกรไทยได้อย่างแท้จริง
วันศุกร์ที่ 19 สิงหาคม 2565
รัฐมนตรีว่าการกระทรวงยุติธรรม ปิดจ็อบไกล่เกลี่ยหนี้ครบ 77 จังหวัด ช่วยประชาชนได้ 61,195 ราย ขอบคุณสถาบันการเงินร่วมมืออย่างดีชวนลูกหนี้ไปงานเก็บตกครั้งใหญ่ 8-11 ก.ย.ที่เมืองทองธานี
รัฐมนตรีว่าการกระทรวงยุติธรรม ปิดจ็อบไกล่เกลี่ยหนี้ครบ 77 จังหวัด ช่วยประชาชนได้ 61,195 ราย มูลค่าหนี้ 12,882 ล้านบาท ขอบคุณสถาบันการเงินร่วมมืออย่างดี ชวนลูกหนี้ไปงานเก็บตกครั้งใหญ่ 8-11 ก.ย.ที่เมืองทองธานี
เมื่อวันที่ 19 สิงหาคม 2565 เวลา 10.30 น. ที่ หอประชุมศาลาประชาคม เทศบาลเมืองบ้านสวน อ.เมือง จ.ชลบุรี มีการจัดงานมหกรรมไกล่เกลี่ยหนี้สินครัวเรือน ครั้งที่ 77 และยุติธรรมพบประชาชน จ.ชลบุรี โดยมี นายภัครธรณ์ เทียนไชย ผู้ว่าราชการจังหวัดชลบุรี นางพงษ์สวาท กายอรุณสุทธิ์ ปลัดกระทรวงยุติธรรม นายวัลลภ นาคบัว รองปลัดกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม นายเรืองศักดิ์ สุวารี อธิบดีกรมคุ้มครองสิทธิและเสรีภาพ นางทัศนีย์ เปาอินทร์ อธิบดีกรมบังคับคดี พันตำรวจโท วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม พันตำรวจเอก ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ นายวิทยา คุณปลื้ม นายก อบจ.ชลบุรี ร.อ.จองชัย วงศ์ทรายทอง ส.ส.ชลบุรี พรรคพลังประชารัฐ เจ้าหน้าที่กระทรวงยุติธรรม และประชาชนร่วมงานจำนวนมาก โดยก่อนเข้างานมีการคัดกรองโควิด-19 อย่างเข้มงวด
นายสมศักดิ์ กล่าวว่า จ.ชลบุรี มีเป้าหมายประชาชนที่เข้าร่วมงาน จ.ชลบุรี 11,103 ราย มูลหนี้ 3,471 ล้านบาท และนี่เป็นจังหวัดสุดท้ายของโครงการไกล่เกลี่ยหนี้ 4 ภาค วันนี้ตนดีใจที่ไกล่เกลี่ยหนี้ครบ 77 จังหวัด ตนต้องขอขอบคุณ กยศ.และสถาบันการเงินต่างๆที่ให้ความร่วมมือในการช่วยเหลือประชาชนเป็นอย่างดีตลอดโครงการ และเราจะมีการเก็บตกสำหรับผู้ที่ร่วมงานไม่ทัน ตนจึงขอเชิญชวนร่วมงานไกล่เกลี่ยหนี้สิน วันที่ 8-11 กันยายน ที่ อิมแพ็คอารีน่า เมืองทองธานี ซึ่งจะมี 18 สถาบันการเงินเข้าร่วมงาน อาทิ กยศ. ธนาคารออมสิน ร่วมงาน โดยการจัดงานทั้ง 77 ครั้ง เราไกล่เกลี่ยสำเร็จ 61,195 ราย มูลค่าหนี้ 12,882 ล้าน สามารถลดค่าใช้จ่ายประชาชน 5,592 ล้านบาท
จากนั้นนายสมศักดิ์ ได้มอบป้ายศูนย์ไกล่เกลี่ยภาคประชาชน และร่วมการไกล่เกลี่ยด้วยตนเอง รายแรกเป็นหนี้ กยศ. กู้มา 173,520 บาท ผ่อนมาตั้งแต่ปี 2540 และล่าสุดขาดส่งไป 7 ปี รวมเงินต้น ดอกเบี้ยและค่าปรับคงเหลือ 69,621 บาท ผลการเจรจา กยศ.ลดดอกเบี้ยและเบี้ยปรับให้ 50,842 บาท คงเหลือ 14,518 บาท ให้ผ่อน 400 บาท 48 งวด
อีกราย เป็นลูกหนี้ โตโยต้า ลิสซิ่ง กู้ซื้อรถยนต์ 1,038,985 บาท ผ่อนไปแล้ว 196,949 บาท และนำรถคืน เหลือ 489,928 บาท เนื่องจากไม่มีงานทำและต้องเลี้ยงหลานที่พิการ ผลการเจรจาได้ส่วนลด 189,949 บาท คงเหลือ 300,000 บาท และให้ผ่อนเดือนละ 300 บาทตลอดชีพ
รายสุดท้าย เป็นผู้ค้ำญาติซื้อรถยนต์ราคา 728,704 บาท ผ่อนไปแล้วเหลือ 348,480 บาท โดยผู้กู้ขาดส่ง ทำให้คนค้ำถูกอายัดบัญชีเงินเดือน โดยการเจรจาได้ส่วนลด 248,480 บาท เหลือ 100,000 บาท และถอนอายัดบัญชีเงินเดือน โดยเจ้าตัวขอจ่ายปิดหนี้เลยในสิ้นเดือนนี้
ด้าน ลูกหนี้ กล่าวว่า ดีใจที่มาร่วมไกล่เกลี่ย พอใจมากกับการไกล่เกลี่ย ในส่วนของการได้ลดทั้งเงินต้น ดอกเบี้ยและลดเบี้ยปรับ ขอบคุณ นายกฯ รัฐบาล และกระทรวงยุติธรรม ที่จัดโครงการดีๆแบบนี้ในการช่วยเหลือประชาชน
วันพฤหัสบดีที่ 30 กันยายน 2564
นายกฯ เป็นประธานประชุม ศบศ. เร่งพร้อมพลิกโฉมประเทศไทย รองรับเศรษฐกิจหลังโควิด-19 ศบศ. เห็นชอบโครงการส่งเสริมและรักษาระดับการจ้างงานในธุรกิจ SMEs และแนวทางขับเคลื่อนการเปิดประเทศ
นายกฯ เป็นประธานการประชุม ศบศ. เร่งพร้อมพลิกโฉมประเทศไทย รองรับเศรษฐกิจหลังโควิด-19 ศบศ. เห็นชอบโครงการส่งเสริมและรักษาระดับการจ้างงานในธุรกิจ SMEs และแนวทางขับเคลื่อนการเปิดประเทศด้านการท่องเที่ยวตามนโยบายของรัฐ เล็งประกาศส่งเสริมท่องเที่ยว 2565
วันนี้ (30 กันยายน 2564) เวลา 09.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการบริหารสถานการณ์เศรษฐกิจจากผลกระทบของการระบาดของโรคติดเชื้อไวรัสโคโรนา 2019 (ศบศ.) ครั้งที่ 4/2564 ผ่านระบบ VDO Conference นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีเผย รัฐบาลได้ดำเนินมาตรการเพื่อบรรเทาปัญหาเศรษฐกิจ ขณะนี้ก็เร่งแก้ปัญหาสถานการณ์น้ำท่วมที่เข้ามาซ้ำเติม เพื่อผ่อนคลายความเดือดร้อนของประชาชน ที่ผ่านมารัฐบาลได้มีการดำเนินการนโยบายเศรษฐกิจ ทั้งมาตรการเยียวยาแรงงานที่ได้รับผลกระทบทั้งนายจ้างและลูกจ้าง มาตรการการเงินเพื่อช่วยเหลือฟื้นฟูภาคธุรกิจ ผ่านโครงการสินเชื่อฟื้นฟู และโครงการพักทรัพย์ พักหนี้ รวมไปถึงมาตรการส่งเสริมการท่องเที่ยว “Phuket Sandbox” เพื่อบรรเทาผลกระทบทางเศรษฐกิจ กระตุ้นการใช้จ่าย ทำให้สามารถผลักเม็ดเงินเข้าสู่ระบบช่วยพยุงเศรษฐกิจ ขณะเดียวกัน รัฐบาลเน้นการรักษาการจ้างงานและมาตรการการจ้างงานใหม่ เพื่อแก้ปัญหาการว่างงาน ทดแทนปัญหาการขาดแคลนแรงงานในอุตสาหกรรม และยังไม่มีการอนุญาตให้แรงงานต่างด้าวเข้าประเทศ ขณะเดียวกัน ก็ต้องการเห็นคนไทยมีงานทำ โดยเฉพาะในโรงงานอุตสาหกรรมที่ทันสมัย เพื่อรักษาระดับการจ้างงานให้ธุรกิจเอกชนด้วย
นายกรัฐมนตรีกล่าวถึงการฟื้นฟูเศรษฐกิจและมาตรการกระตุ้นการท่องเที่ยว ต้องดำเนินมาตรการอย่างต่อเนื่อง ตรงความต้องการของภาคเอกชน ผู้ประกอบการ รัฐบาลก็ต้องหาทางสร้างรายได้เพิ่มขึ้นด้วยรูปแบบและแนวทางใหม่ ๆ เน้นการท่องเที่ยวเชิงคุณภาพ การท่องเที่ยวปลอดภัยในประเทศไทย
นอกจากนี้ นายกรัฐมนตรียังกล่าวถึงการเดินทางลงพื้นที่ต่อเนื่อง พบเห็นประชาชนลำบาก ทำให้รัฐบาลต้องเร่งทำงานให้ดีขึ้น ทั้งการแก้ปัญหาหนี้ครัวเรือน ยกระดับฝีมือแรงงาน รวมทั้งปลดล็อกกฎหมายที่ล้าหลัง โดยเฉพาะโลกหลังยุคโควิด-19 จะมีการแข่งขันกันอย่างสูง จึงอยากฝากให้ทุกส่วนราชการช่วยกันหาแนวทางใหม่ ๆ ต้องไม่ใช้ประโยชน์จากมาตรการรัฐในรูปแบบเดิม เช่น การจ่ายเงิน การเยียวยา ทั้งนี้ ประชาชนต้องได้รับประโยชน์มากขึ้น มีการพัฒนา สามารถพึ่งพาตนเอง วันนี้นายกรัฐมนตรีต้องการพลิกโฉมประเทศไทยทุกมิติ หลายอย่างที่รัฐบาลดำเนินการวันนี้ ทั้งการพัฒนาโครงสร้างพื้นฐานแบบเดิม และโครงสร้างพื้นฐานด้านดิจิทัล อาจจะไม่เห็นผลทันที แต่จะส่งผลระยะยาวเพื่อให้ประเทศเติบโตอย่างยั่งยืน
สำหรับมติที่ประชุมเห็นชอบวันนี้ ได้แก่ 1) เห็นชอบหลักการโครงการส่งเสริมและรักษาระดับการจ้างงานในธุรกิจ SMEs เพื่อช่วยเหลือผู้ประกอบการในการส่งเสริมและรักษาระดับการจ้างงานสร้างความเข้มแข็งให้กลุ่มธุรกิจ 2) เห็นชอบหลักการแนวทางการขับเคลื่อนการเปิดประเทศด้านการท่องเที่ยวตามนโยบายของรัฐ โดยการขยายผลและพลิกโฉมการท่องเที่ยวของจังหวัดภูเก็ต เพื่อเป็นสถานที่ท่องเที่ยวระดับโลก รวมทั้งแนวทางการจัดตั้งกองทุนส่งเสริมการท่องเที่ยวเพื่อใช้ในการพลิกโฉมการท่องเที่ยวไทย และการประกาศส่งเสริมท่องเที่ยว 2565 Amazing ยิ่งกว่าเดิม (Visit Thailand 2022 Now Even More Amazing Thailand Has It All)
วันพุธที่ 15 มิถุนายน 2565
กรมทางหลวงขยายเวลาส่งผลงานประกวดภาพถ่าย ภายใต้หัวข้อ “มองทางผ่านเลนส์ 361 องศา”
ชิงรางวัลกว่า 230,000 บาทพร้อมเกียรติบัตร จนถึง 31 สิงหาคม 2565
นายสราวุธ ทรงศิวิไล อธิบดีกรมทางหลวง กระทรวงคมนาคมเปิดเผยว่า กรมทางหลวง (ทล.) ได้ขยายระยะเวลาการจัดโครงการประกวดภาพถ่ายในหัวข้อ “มองทางผ่านเลนส์ 361 องศา” จนถึง 31 สิงหาคม 2565 เนื่องจากสถานการณ์การแพร่ระบาดของโรคติดเชื้อไวรัส COVID-19 ทำให้ประชาชนที่สนใจขาดโอกาสในการส่งเข้าประกวด ทล. ได้จัดโครงการประกวดภาพถ่าย หัวข้อ “มองทางผ่านเลนส์ 361 องศา” มีวัตถุประสงค์เพื่อให้ประชาชนได้ตระหนักถึงความสำคัญในการพัฒนาโครงข่ายทางหลวง เปิดโอกาสให้ประชาชนได้มีส่วนร่วมในการสะท้อนมุมมองที่มีต่อ ทล. ผ่านภาพถ่าย และเพื่อเป็นการสร้างภาพลักษณ์ที่ดีแก่ ทล. ปัจจุบันได้มีประชาชนให้ความสนใจเป็นจำนวนมาก แต่เนื่องจากมีข้อจำกัดเรื่องระยะเวลาในสถานการณ์การแพร่ระบาดของโรคติดเชื้อไวรัส COVID-19 ภายในประเทศในช่วงที่ผ่านมา ทำให้ผู้สนใจขาดโอกาสในการส่งผลงานเข้าประกวด เพื่อให้ประชาชนที่สนใจมีระยะเวลาในการบันทึกภาพเพิ่มขึ้นและมีส่วนร่วมในการส่งผลงาน ทล. จึงขยายเวลาในการส่งผลงานภาพถ่ายออกไปจากเดิมสิ้นสุดวันที่ 15 มิถุนายน 2565 จะขยายระยะเวลาถึงวันที่ 31 สิงหาคม 2565 สำหรับรางวัลในโครงการประกวดภาพถ่ายในหัวข้อ “มองทางผ่านเลนส์ 361 องศา” นั้น ทล. ได้แบ่งรางวัลเป็น 2 ประเภทพร้อมเกียรติบัตร ได้แก่ ประเภทภาพถ่ายจากกล้องดิจิตอล และประเภทภาพถ่ายจากอากาศยานไร้คนขับ (โดรน) โดยทั้ง 2 ประเภท รางวัลชนะเลิศ เงินรางวัล 50,000 บาท รางวัลรองชนะเลิศอันดับที่ 1 เงินรางวัล 30,000 บาท รางวัลรองชนะเลิศอันดับที่ 2 เงินรางวัล 10,000 บาท และรางวัลชมเชย 5 รางวัล เงินรางวัล 5,000 บาท รวมเงินรางวัลทั้งสิ้น 230,000 บาท
ทั้งนี้ ผู้สนใจเข้าร่วมโครงการประกวดภาพถ่าย สามารถศึกษารายละเอียดและดาวน์โหลดใบสมัครได้ที่ www.doh.go.th ประกาศผลการตัดสินภายในเดือนกันยายน 2565 ส่งผลงานด้วยตัวเองที่ฝ่ายประชาสัมพันธ์ ทล. หรือส่งทางไปรษณีย์ที่ ฝ่ายประชาสัมพันธ์ สำนักเลขานุการกรม กรมทางหลวง เลขที่ 2/486 ถนนศรีอยุธยา เขตราชเทวี กรุงเทพมหานคร 10400 โดยถือวันประทับตราไปรษณีย์เป็นสำคัญ สอบถามรายละเอียดเพิ่มเติม โทร 0 2354 6538
วันศุกร์ที่ 26 พฤศจิกายน 2564
ศบค. ยกเลิกเคอร์ฟิว - พื้นที่สีแดงเข้ม และเพิ่มพื้นที่นำร่องท่องเที่ยวเป็น 7 จว. เริ่ม 1 ธ.ค. 64
....
ที่ประชุม ศบค. (26 พ.ย.) มีมติปรับระดับพื้นที่สถานการณ์ทั่วราชอาณาจักร โดยพื้นที่ควบคุมสูงสุดและเข้มงวด (สีแดงเข้ม) เหลือ 0 จว. พร้อมยกเลิกการห้ามออกนอกเคหสถาน (เคอร์ฟิว)/ พื้นที่ควบคุมสูงสุด (สีแดง) 23 จว./ พื้นที่ควบคุม (สีส้ม) 23 จว./ พื้นที่เฝ้าระวังสูง (สีเหลือง) จากเดิม 5 จว. ปรับเป็น 24 จว./ พื้นที่สีฟ้า (นำร่องท่องเที่ยว) เพิ่มเป็น 7 จว. ได้แก่ กทม. กระบี่ กาญจนบุรี นนทบุรี ปทุมธานี พังงา และภูเก็ต
.
สำหรับมาตรการเดินทางเข้าราชอาณาจักร ได้มีการปรับการตรวจหาเชื้อหลังเข้าประเทศสำหรับนักท่องเที่ยวกลุ่ม Test and Go เป็น ATK จากเดิมที่ต้องตรวจด้วยวิธีRT-PCR พร้อมกักตัวเป็นเวลา 1 วัน แต่ยังคงต้องมีผลตรวจหาเชื้อโควิด-19 ด้วยวิธี RT-PCR ภายใน 72 ชม. ก่อนเดินทางเช่นเดิม ยกเว้นเด็กอายุต่ำกว่า 6 ปี เริ่ม 16 ธ.ค. 64
#ไทยคู่ฟ้า#ร่วมต้านโควิด19
-------------------
วันจันทร์ที่ 5 กรกฎาคม 2564
ชวนทำความเข้าใจ! ...หากต้อง #กักตัวที่บ้าน (Home Isolation)
....
การระบาดของโรคโควิด-19 ขยายวงกว้าง การปรับรูปแบบการรักษาให้สอดคล้องกับสถานการณ์จึงจำเป็น
.
รัฐบาลจึงมีแนวคิด#การกักตัวได้ที่บ้านHome Isolation ในกลุ่มผู้ที่ไม่มีอาการ (สีเขียว) ซึ่งจะส่งผลดีต่อการบริหารจัดการเตียงใน รพ.สนาม ทำให้มีเตียงเพียงพอรองรับผู้ป่วยอาการหนัก
.
เบื้องต้นผู้ป่วยที่เข้าข่ายสามารถกักตัวที่บ้าน ภายใต้การดูแลของทีมแพทย์ พยาบาลนั้น มีลักษณะดังนี้
- มีอายุน้อยกว่า 60 ปี และไม่มีอาการ (asymptomatic cases)
- มีสุขภาพร่างกายแข็งแรง อยู่คนเดียว/ มีผู้อยู่ร่วมที่พักไม่เกิน 1 คน
- ไม่มีภาวะอ้วน (ภาวะอ้วน หมายถึง ดัชนีมวลกาย > 30 กก./ม.2 หรือ น้ำหนักตัว > 90 กก.)
- ไม่ป่วยเป็น โรคปอดอุดกั้นเรื้อรัง (COPD) โรคไตเรื้อรัง (CKD) โรคหัวใจและหลอดเลือด โรคหลอดเลือดสมอง โรคเบาหวานที่ควบคุมไม่ได้ และโรคอื่น ๆ ตามดุลยพินิจของแพทย์
.
สำหรับผู้ป่วยที่สามารถกักตัวที่บ้านได้นั้น มีข้อปฏิบัติตัวดังนี้
1. ห้ามผู้ใดมาเยี่ยมบ้านระหว่างแยกกักตัว
2. ไม่เข้าใกล้หรือสัมผัสกับผู้สูงอายุหรือเด็กอย่างเด็ดขาด โดยรักษาระยะห่างอย่างน้อย 2 เมตร
3. แยกห้องพัก ของใช้ส่วนตัวกับผู้อื่น หากแยกห้องไม่ได้ควรแยกบริเวณที่นอนให้ห่างจากคนอื่นมากที่สุด และควรเปิดหน้าต่างให้อากาศถ่ายเท
4. หลีกเลี่ยงการรับประทานอาหารร่วมกัน
5. สวมหน้ากากอนามัย / หน้ากากผ้า ตลอดเวลาที่จะออกมาจากห้องที่พักอาศัย
6. ล้างมือด้วยสบู่หรือทำความสะอาดมือด้วย Alcohol gel ทุกครั้งที่จำเป็นจะต้องสัมผัสกับผู้อื่นหรือหยิบจับของที่จะต้องใช้ร่วมกับผู้อื่น
7. แยกซักเสื้อผ้า ผ้าขนหนู และเครื่องนอน ด้วยน้ำและสบู่หรือผงซักฟอก ควรใช้ห้องน้ำแยกจากผู้อื่น หากเลี่ยงไม่ได้ ให้ใช้คนสุดท้าย ปิดฝาชักโครกก่อนกดน้ำ พร้อมทำความสะอาดอยู่เสมอ
.
สิ่งสำคัญ คือ ให้สังเกตอาการตนเอง วัดอุณหภูมิทุกวัน หากมีอาการแย่ลง เช่น หอบ เหนื่อย ไข้สูงลอย ไม่สามารถปฏิบัติกิจกรรมในชีวิตประจำวันได้ ให้รีบโทรติดต่อโรงพยาบาลที่รักษาอยู่
.
ทั้งนี้ สปสช. ได้ตรียมพร้อมดำเนินการด้านต่าง ๆ เช่น จัดซื้ออุปกรณ์สำหรับผู้ป่วยแยกกักตัว เครื่องวัดระดับออกซิเจนในเลือด ที่วัดอุณหภูมิร่างกาย ยาดูแลรักษา เป็นต้น พร้อมสนับสนุนโรงพยาบาลวันละ 1,000 บาท/ราย เป็นค่าติดตาม/ค่าอาหาร 3 มื้อของผู้ป่วย
.
โดยแนวคิดดังกล่าว กระทรวงสาธารณสุขได้วางระบบต่าง ๆ ไว้แล้ว และอยู่ในกระบวนการพิจารณาของ ศบค. กทม. ระยะต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 11 พฤศจิกายน 2564
รั​ฐบาลเดินหน้าแก้ปัญหาราคาปุ๋ยครบวงจร ก.เกษตรดันปุ๋ยสั่งตัด-อินทรีย์-ชีวภาพ
ช่วยเกษตรกรลดต้นทุนระยะยาวได้จริง!
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลไม่นิ่งนอนใจในการช่วยเหลือเกษตรกรที่ได้รับผลกระทบจากราคาปุ๋ยเคมีที่สูงขึ้น และได้มีการดำเนินการเพื่อแก้ปัญหาทั้งแบบเร่งและแผนระยะยาว โดยตั้งแต่เดือนกรกฎาคมที่ผ่านมา กระทรวงพาณิชย์ร่วมกับกระทรวงเกษตรและสหกรณ์ ได้จัดทำโครงการ “พาณิชย์ลดราคา! ปุ๋ยช่วยเกษตรกร” มีปุ๋ยเคมีเข้าร่วมโครงการ 84 สูตร รวม4.5 ล้านกระสอบ มีการสั่งซื้อจากสถาบันเกษตรกรกว่า 2.2 ล้านกระสอบแล้ว สำหรับแผนระยะยาว คือการส่งเสริมเกษตรกรให้ใช้ปุ๋ยตามค่าวิเคราะห์ดิน (ปุ๋ยสั่งตัด) เป็นการผสมแม่ปุ๋ยให้ตรงกับสภาพดินและความต้องการของพืช รวมถึงส่งเสริมให้เกษตรกรใช้ปุ๋ยแบบผสมผสาน ซึ่งจะช่วยลดค่าปุ๋ยเคมีได้มากและทำให้ต้นพืชแข็งแรง
ทั้งนี้ นายเฉลิมชัย ศรีอ่อน รัฐมนตรีว่าการกระทรวงเกษตรฯ ได้ขับเคลื่อน “โครงการพัฒนาธุรกิจบริการดินและปุ๋ยเพื่อชุมชน (One Stop Service)” มาระยะหนึ่งแล้ว มีวัตถุประสงค์เพื่อเพิ่มประสิทธิภาพและลดต้นทุนการผลิตของเกษตรกร ด้วยการประยุกต์ใช้เทคโนโลยีและนวัตกรรมในการวิเคราะห์ดินและใช้ปุ๋ยตามค่าวิเคราะห์ดิน หรือที่เกษตรกรเรียกว่า “ปุ๋ยสั่งตัด” โดยรัฐสนับสนุนชุดตรวจวิเคราะห์ดิน แม่ปุ๋ย และเครื่องผสมปุ๋ย ผ่านกลไกการดำเนินงานของศูนย์จัดการดินปุ๋ยชุมชน (ศดปช.) ของกรมส่งเสริมการเกษตร ในพื้นที่ 394 ศูนย์ ใน 63 จังหวัด ตอนนี้มีเกษตรกรเข้าร่วมโครงการฯแสนกว่าราย คิดเป็นพื้นที่รวม 1.3 ล้านไร่ ใช้ปุ๋ยสั่งตัดจำนวน 6 แสนไร่ ลดปริมาณการใช้ปุ๋ยเคมีลงร้อยละ 45 ลดต้นได้ร้อยละ 37 คิดเป็นมูลค่าเกือบ 600 ล้านบาท และกรมฯกำลังเสนอขอดำเนินงานโครงการฯ ระยะที่ 2 มีศูนย์จัดการดินปุ๋ยชุมชน แจ้งความประสงค์เข้าร่วมโครงการแล้ว จำนวน 299 ศูนย์ ใน 58 จังหวัด เกษตรกร 5.2 หมื่นราย ครอบคลุมพื้นที่ 2.5 แสนไร่
มากไปกว่านั้น กระทรวงเกษตรฯ ได้กำหนดแผนบริหารจัดการปุ๋ย ปี 2565 - 2569 การดำเนินงานจะครอบคลุมการส่งเสริมการใช้ปุ๋ยตามค่าวิเคราะห์ดิน การใช้ปุ๋ยให้ถูกชนิดและถูกวิธี การใช้ปุ๋ยแบบผสมผสาน การผสมปุ๋ยใช้เองให้ได้คุณภาพ เป็นต้น ตั้งเป้าปี 2565 ให้ศูนย์จัดการดินและปุ๋ยฯ สามารถช่วยเหลือเกษตรกรในการผลิตปุ๋ยสั่งตัด 1.88 แสนตัน ปุ๋ยอินทรีย์ 2.25 ล้านตัน ปุ๋ยชีวภาพ 1.02 ล้านตัน และยอดรวมของแผน 5 ปี (2565-2569) จะผลิตปุ๋ยสั่งตัด 2.42 ล้านตัน ปุ๋ยอินทรีย์ 16.32 ล้านตัน ปุ๋ยชีวภาพ 14.19 ล้านตัน จำนวนเกษตรกร 3.6 ล้านราย ครอบคลุมพื้นที่ 44.01 ล้านไร่ ซึ่งผลลัพธ์คือการเพิ่มประสิทธิภาพและลดต้นทุนการผลิตของเกษตรกรได้มาก อีกทั้งลดการนำเข้าปุ๋ยเคมี ส่วนระยะยาวช่วยเพิ่มจำนวนเกษตรกรทีทำการเพาะปลูกในรูปแบบ “เกษตรปลอดภัย” ตามมาตฐานสากล GAP (Good Agricultural Practice) ซึ่งเป็นที่ต้องการทั้งตลาดในประเทศและต่างประเทศ
นางสาวรัชดา กล่าวเพิ่มว่า ยังมีแนวทางอื่นๆทีรัฐบาลอยู่ระหว่างดำเนินการเพื่อแก้ไขปัญหาปุ๋ยเคมีราคาแพง ซึ่งประกอบด้วย การส่งเสริมอุตสาหกรรมการผลิตปุ๋ยโปแตชภายในประเทศ การแลกเปลี่ยนปุ๋ยไนโตรเจนและโปแตชกับประเทศมาเลเซีย การหาแหล่งแม่ปุ๋ยนำเข้าจากประเทศอื่นที่นอกเหนือจากที่เคยนำเข้าเดิม ทั้งนี้ได้จัดตั้งคณะทำงานร่วมระหว่างกระทรวงเกษตรฯ กระทรวงพาณิชย์ กระทรวงอุตสาหกรรม กระทรวงการต่างประเทศ ธนาคารเพื่อการเกษตรและสหกรณ์การเกษตร (ธ.ก.ส.) และหน่วยงานอื่นที่เกี่ยวข้อง เพื่อดูแลการขับเคลื่อนงานดังกล่าว
วันจันทร์ที่ 28 มิถุนายน 2564
“ชัยวุฒิ” จับมือรอง ผบ.ตร. ทลายเครือข่ายพนันออนไลน์ เงินหมุนเวียนหลักพันล้าน
“ชัยวุฒิ” จับมือรอง ผบ.ตร. ทลายเครือข่ายพนันออนไลน์ เงินหมุนเวียนหลักพันล้าน
รมว.ดีอีเอสจับมือรองผบ.ตร.เปิดศึกกวาดล้างข่าวปลอมและเดินหน้าทลายเครือข่ายพนันออนไลน์ยูโร2020เตือนผู้เสพข่าวโซเชียลรอบคอบศึกษาข้อเท็จจริงก่อนร่วมคอมเม้นท์ขยายผลเฟคนิวส์ส่วนการดำเนินคดีพนันออนไลน์ยูโร2020ไม่ถึงเดือนจับแล้ว255รายพบเงินหมุนเวียนในบัญชีกว่า1พันล้านบาทจ่อฟันเว็บพนันอีก167ยูอาร์แอล
วันนี้(28มิ.ย.64)นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)ร่วมกับพล.ต.อ.ดำรงศักดิ์ กิตติประภัสร์รองผู้บัญชาการตำรวจแห่งชาติในฐานะผู้อำนวยการศูนย์ปราบปรามอาชญากรรมทางเทคโนโลยีสารสนเทศสำนักงานตำรวจแห่งชาติ(ศปอส.ตร.)แถลงข่าวการดำเนินงานกวาดล้างข่าวปลอม(เฟคนิวส์)และปฏิบัติการทลายเครือข่ายพนันออนไลน์ฟุตบอลยูโร2020
ทั้งนี้ผลการดำเนินการในรอบเดือนมิ.ย.64โดยความร่วมมือของกระทรวงดิจิทัลฯกับสำนักงานตำรวจแห่งชาติได้มีดำเนินคดีกับผู้ที่เผยแพร่ข่าวปลอมไปแล้วจำนวน28รายอยู่ระหว่างดำเนินการอีก38รายรวม66รายและจับกุมพนันออนไลน์ทายผลฟุตบอลยูโร2020อีก104คดี ปิดกั้นข้อมูลที่เข้าข่ายกระทำความผิดตามพ.ร.บ.คอมพิวเตอร์2550และที่แก้ไขเพิ่มเติม(ฉบับที่2)จำนวน167ยูอาร์แอล
นายชัยวุฒิกล่าวว่ากรณีการดำเนินคดีกับผู้ที่เผยแพร่เฟคนิวส์พบว่าหลายรายรับข้อมูลมาและโพสต์โดยที่ไม่ได้ตรวจสอบถึงแหล่งที่มาและความถูกต้องของข้อมูลก่อนและอาจมีการขยายความในคอมเม้นท์หรือเป็นการโน้มน้าวให้ผู้อื่นเชื่อตามข้อมูลที่ตนโพสต์จนทำให้รัฐผู้อื่นได้รับความเสียหายโดยผู้โพสต์จะมีความผิดตามพ.ร.บ.คอมพิวเตอร์พ.ศ.2550และที่แก้ไขเพิ่มเติม(ฉบับที่2)พ.ศ.2560ฐาน"นำเข้าสู่ระบบคอมพิวเตอร์ซึ่งข้อมูลคอมพิวเตอร์อันเป็นเท็จ"ซึ่งมีอัตราโทษจำคุกไม่เกิน5ปีหรือปรับไม่เกิน100,000บาทหรือทั้งจำทั้งปรับและหากข้อมูลข่าวสารนั้นเกี่ยวข้องกับการแพร่ระบาดของเชื้อโควิด19จะมีความผิดตามมาตรา9พ.ร.ก.การบริหารราชการในสถานการณ์ฉุกเฉินพ.ศ.2548อัตราโทษจำคุกไม่เกิน2ปีหรือปรับไม่เกิน40,000บาทหรือทั้งจำทั้งปรับอีกด้วย
สำหรับผลปฏิบัติการร่วมกับตำรวจในการตรวจสอบและดำเนินคดีกับเครือข่ายเว็บไซต์พนันออนไลน์ทายผลฟุตบอลยูโร2020มีการจับกุมแล้วจำนวน104รายในข้อหาร่วมกันจัดให้มีการเล่นพนันออนไลน์หรือทำอุบายล่อชักชวนโฆษณาพ.ร.บ.การพนันฯผู้ต้องหา255คน ยอดเงินหมุนเวียนในบัญชีกว่า1,000ล้านบาทต่อเดือนตรวจยึดของกลางรวมมูลค่ากว่า77ล้านบาท
ขณะที่การดำเนินการกับเว็บไซต์ที่ทำการโฆษณาชักชวนให้มีการเข้าเล่นการพนันออนไลน์โดยมีเนื้อหาที่มีลักษณะเป็นการจัดให้มีการเล่นประกาศโฆษณาหรือชักชวนโดยทางตรงหรือทางอ้อมให้ผู้อื่นเข้าเล่นการพนันโดยไม่ได้รับอนุญาตขณะนี้ตรวจสอบพบ167เว็บไซต์และอยู่ระหว่างร้องขอให้ศาลมีคำสั่งระงับหรือลบซึ่งข้อมูลคอมพิวเตอร์ออกจากระบบคอมพิวเตอร์
“ขอเตือนประชาชนว่าในช่วงสถานการณ์การแพร่ระบาดโควิด-19ประชาชนมีความอ่อนไหวต่อข้อมูลข่าวสารอาจมีกลุ่มผู้ไม่หวังดีเสนอข่าวอันเป็นเท็จเพื่อหวังสร้างความเสียหายต่อผู้อื่นและทำลายความเชื่อมั่นของประชาชนรวมถึงการพนันออนไลน์อันเป็นการมอมเมาเยาวชนซึ่งพล.อ.ประยุทธ์จันทร์โอชานายกรัฐมนตรีมีความห่วงใยในเรื่องนี้ขอให้ประชาชนใช้วิจารณญาณในการรับข้อมูลข่าวสารโดยตรวจสอบแหล่งที่มาที่เชื่อถือได้ก่อนโพสต์ข้อมูลมิฉะนั้นแล้วอาจมีความผิดตามพ.ร.บ.คอมพิวเตอร์ฯ”นายชัยวุฒิกล่าว
ทั้งนี้หากประชาชนพบเบาะแสสามารถแจ้งมาได้ที่เพจ"อาสาจับตาออนไลน์” https://m.facebook.com/DESMonitor/หรือที่ศูนย์PCTตร.สายด่วน1599ตลอด24ชม.หรือเบอร์ตรง081-8663000เฉพาะเวลาราชการ
********
วันพฤหัสบดีที่ 12 พฤษภาคม 2565
กรมทางหลวงชนบท เตรียมความพร้อมมาตรการอำนวยความสะดวกและปลอดภัยให้ประชาชน
รองรับการเดินทางช่วงวันวิสาขบูชา 2565 ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท (ทช.) กระทรวงคมนาคม เปิดเผยว่า ในช่วงวันหยุดวันพืชมงคลและวันหยุดชดเชยวันวิสาขบูชา ระหว่างวันที่ 13 - 16 พฤษภาคม 2565 คาดว่าจะมีปริมาณการจราจรเดินทางออกสู่ต่างจังหวัดเป็นจำนวนมาก ทช. จึงได้จัดทำแผนอำนวยความสะดวก และความปลอดภัยรองรับการเดินทางในช่วงวันหยุดดังกล่าว ตามนโยบายของนายศักดิ์สยาม ชิดชอบ รัฐมนตรี ว่าการกระทรวงคมนาคม ที่ได้สั่งการให้ทุกหน่วยงานในสังกัดดำเนินการตามมาตรการอำนวยความสะดวก และความปลอดภัยด้านการเดินทางให้กับประชาชน เพื่อป้องกันและลดอัตราการเกิดอุบัติเหตุบนท้องถนนอย่างมีประสิทธิภาพและยั่งยืน โดยในส่วนของ ทช. ได้มีแนวทางให้หน่วยงานทั้งส่วนกลางและส่วนภูมิภาคดำเนินการตามมาตรการดังนี้
1. ปรับปรุงซ่อมแซมถนนและสะพานในความรับผิดชอบให้มีความสะดวกและปลอดภัยโดยติดตั้งเครื่องหมายจราจร อุปกรณ์อำนวยความปลอดภัย ไฟฟ้าแสงสว่าง และไฟสัญญาณจราจร
2. บันทึกข้อมูลสถิติอุบัติเหตุที่เกิดขึ้นระหว่างวันที่ 13 - 16 พฤษภาคม 2565 ผ่านระบบ ARMS ทุกวัน ก่อนเวลา 11.00 น. ของวันถัดไป
3. เฝ้าระวังอุบัติเหตุให้กับผู้ใช้เส้นทางและเข้าช่วยเหลือเมื่อพบรถเสียหรือเกิดอุบัติเหตุ โดยดำเนินการตามความเหมาะสมของสถานการณ์การแพร่ระบาดของโรคติดเชื้อไวรัส COVID-19 ในแต่ละพื้นที่
4.รณรงค์ความปลอดภัยทางถนนอย่างต่อเนื่อง ภายใต้การรณรงค์ “ไม่ขับรถเร็ว - คาดเข็มขัดนิรภัย - สวมหมวกนิรภัย - ดื่มไม่ขับ - รักษาวินัยจราจร”
5. โครงการที่อยู่ระหว่างดำเนินการก่อสร้างและงานซ่อมบำรุงทางและสะพาน ให้ตรวจสอบพื้นที่โครงการในความรับผิดชอบแล้วดำเนินการคืนพื้นผิวจราจรให้สามารถสัญจรได้ พร้อมทั้งติดตั้งป้ายเตือน สัญญาณไฟจราจร ไฟฟ้าแสงสว่าง และอุปกรณ์อำนวยความปลอดภัยบริเวณพื้นที่ก่อสร้างให้ครบถ้วน พร้อมตรวจสอบให้อยู่ในสภาพที่สามารถใช้งานได้อยู่เสมอ
ทั้งนี้ ทช. ขอความร่วมมือผู้ใช้รถใช้ถนนโปรดใช้ความระมัดระวังในการขับขี่และปฏิบัติตามกฎจราจรอย่างเคร่งครัด โดยคำนึงถึงมาตรการป้องกันการแพร่ระบาดของโรคติดเชื้อไวรัส COVID-19 เพื่อให้สามารถเดินทางท่องเที่ยวและเดินทางกลับภูมิลำเนาได้อย่างอุ่นใจ สะดวกและปลอดภัย หากต้องการสอบถามเส้นทางของ ทช. ประชาชนสามารถติดต่อสอบถามข้อมูลหรือแจ้งเหตุเพิ่มเติมได้ที่ สายด่วน ทช. โทร. 1146 หรือเว็บไซต์ ww.drr.go.th